Teen daardie tyd voel ek ook soos ŉ verbleikte blaps met ŉ selfbeeld so laag dat ek ŉ kite onder die mat kon vlieg. Dan wonder jy mos of dit vir enigiemand ongerieflik sal wees as jy van die aardbol afspring. Ja, jou kinders moet versorg te word en jou man het ŉ vrou nodig. Maar enigeen wat by haar volle verstand is sal mos vir so iets deug.
ŉ Nag sonder slaap was nog nooit so donker nie. Daarby die onsekerheid of ek ooit weer sal kan skryf. Wat wil God vir my sê? Het ek Hom teleurgestel? Of straf Hy my omdat ek nie my skryftalent in sy diens gebruik nie?
Ek vat toe die trein, want Pappa moet by die kinders bly en in sy vrye tyd die gemeente ook probeer gelukkig hou. Daardie tyd is die dominee gesien as die herder wat maar altyd in die skapies se gesigsveld moet wees. Party blêr ontstoke as hy hom buitekant die kraalmuur durf bevind.